CELEX: 
Language: mt
Date: 2017-03-02 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) Nru 648/2012 dwar derivati OTC, kontropartijiet ċentrali u repożitorji tat-tranżazzjonijiet (EMIR) ġie adottat fl-4 ta' Lulju 2012 u daħal fis-seħħ fis-16 ta’ Awwissu 2012. 
            
            
               Il-banek ċentrali Ewropej u korpi pubbliċi tal-Unjoni inkarigati mill-ġestjoni tad-dejn pubbliku, jew li jintervjenu fih, huma eżenti minn EMIR. 
            
            
               Il-Kummissjoni Ewropea għandha s-setgħa, skont l-Artikolu 1(6) tal-EMIR, li tadotta atti delegati f’konformità mal-Artikolu 82 biex temenda l-lista ta’ entitajiet li fuqhom EMIR ma japplikax.
            
            
               Kif meħtieġ skont l-Artikolu 1(6) tal-EMIR, il-Kummissjoni Ewropea vvalutat it-trattament tal-banek ċentrali u l-korpi pubbliċi ta’ ġestjoni tad-dejn pubbliku minn numru ta' pajjiżi terzi fejn l-implimentazzjoni tar-riformi tad-derivati OTC kienu biżżejjed avvanzati jew fejn talbet valutazzjoni speċifikament. Din l-analiżi hija ppreżentata f’rapport lill-Parlament Ewropew u lill-Kunsill li jakkumpanja dan l-att iddelegat. Ir-rapport jikkonkludi li, f’dan l-istadju, il-banek ċentrali u l-korpi pubbliċi inkarigati bil-ġestjoni tad-dejn pubbliku, jew li jintervjenu fih, mill-Awstralja, il-Kanada, Hong Kong, il-Messiku, Singapore u l-Iżvizzera, għandhom jiżdiedu mal-lista tal-entitajiet eżentati skont l-EMIR. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Bħala parti mill-valutazzjoni, is-servizzi tal-Kummissjoni kkonsultaw dawn is-sitt ġuriżdizzjonijiet biex jiġbru informazzjoni dwar l-oqfsa legali tagħhom f’dak li għandu x’jaqsam mad-derivati OTC, u b’mod partikolari tat-trattament, fi ħdan dawk l-oqfsa, tal-banek ċentrali u korpi pubbliċi inkarigati li jintervjenu jew inkarigati bl-immaniġġjar tad-dejn pubbliku. 
            
            
               Is-servizzi tal-Kummissjoni kkonsultaw ukoll il-Grupp Espert tal-Kumitat Ewropew tat-Titoli, magħmul minn rappreżentanti tal-Istati Membri.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 1 jispeċifika l-emendi li jridu jsiru għar-Regolament (UE) Nru 648/2012.
            
            
               L-Artikolu 2 jgħid li r-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 2.3.2017
            
            
               li jemenda r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u u repożitorji tad-data dwar it-tranżazzjonijiet
                  1
               , u b'mod partikolari l-Artikolu 1(6) tiegħu,
            
         
         
            
               Billi:
            
            
               (1)L-eżerċitar tar-responsabbiltajiet monetarji u l-ġestjoni tad-dejn sovran għandhom impatti konġunti fuq il-funzjonament tas-swieq tar-rati tal-imgħax u għandu jiġi kkoordinat biex jiġi żgurat li dawn iż-żewġ funzjonijiet jitwettqu b’mod effiċjenti. Peress li r-Regolament (UE) Nru 648/2012 jeskludi mill-kamp ta’ applikazzjoni tiegħu l-banek ċentrali tal-Unjoni kif ukoll korpi pubbliċi oħra tal-Unjoni li jiġġestixxu d-dejn sabiex ma jtellfux mill-kapaċità tagħhom li jwettqu kompiti ta’ interess komuni, l-applikar ta’ reġoli differenti għal tali funzjonijiet meta jiġu eżerċitati minn entitajiet ta’ pajjiżi terzi jkun ta’ detriment għall-effettività tagħhom. Sabiex ikun żgurat li banek ċentrali ta’ pajjiżi terzi u korpi pubbliċi oħra inkarigati mill-ġestjoni tad-dejn pubbliku, jew li jintervjenu fih, jibqgħu f’pożizzjoni li jwettqu l-kompiti tagħhom b’mod adegwat, il-korpi pubbliċi ta’ pajjiżi terzi inkarigati mill-ġestjoni tad-dejn pubbliku, jew li jintervjenu fih, għandhom ukoll jiġu eżenti mir-Regolament (UE) Nru 648/2012. 
            
            
               (2)Il-Kummissjoni evalwat it-trattament ta’ korpi pubbliċi inkarigati bil-ġestjoni tad-dejn pubbliku u l-banek ċentrali, jew li jintervjenu fih skont il-liġi nazzjonali ta' ċerti pajjiżi terzi u ppreżentat il-konklużjonijiet tagħha lill-Parlament Ewropew u lill-Kunsill. B’mod partikolari, il-Kummissjoni wettqet analiżi komparattiva tat-trattament kif ukoll tal-istandards ta’ ġestjoni tar-riskju applikabbli għat-tranżazzjonijiet ta' derivati li jkunu saru minn dawk il-korpi u minn banek ċentrali f’dawk il-ġuriżdizzjonijiet.
            
            
               (3)L-analiżi tal-Kummissjoni kkonkluda li l-banek ċentrali u l-korpi pubbliċi inkarigati li jintervjenu jew inkarigati bl-immaniġġjar tad-dejn pubbliku fl-Awstralja, il-Kanada, Hong Kong, il-Messiku, Singapore u l-Iżvizzera għandhom jiġu eżentati mill-ikklerjar u r-rekwiżiti ta’ rappurtar stabbiliti fir-Regolament (UE) Nru 648/2012.
            
            
               (4)Il-banek ċentrali u l-korpi pubbliċi inkarigati li jintervjenu jew inkarigati bl-immaniġġjar tad-dejn pubbliku fl-Awstralja, il-Kanada, Hong Kong, il-Messiku, Singapore u l-Iżvizzera għandhom jiġu miżjuda mal-lista ta' entitajiet eżentati stabbilita fir-Regolament (UE) Nru 648/2012.
            
            
               (5)Il-Kummissjoni tkompli timmonitorja fuq bażi regolari it-trattament ta’ dawk il-banek ċentrali u korpi pubbliċi eżentati mill-ikklerjar u r-rekwiżiti ta’ rappurtar stabbiliti fir-Regolament (UE) Nru 648/2012. Il-lista tista’ tiġi aġġornata fid-dawl tal-iżvilupp ta’ arranġamenti regolatorji f’dawk il-pajjiżi terzi u b’kont meħud ta’ kwalunkwe sorsi ġodda ta’ informazzjoni. Tali valutazzjoni mill-ġdid tista’ twassal għat-tneħħija ta’ ċerti pajjiżi terzi mil-lista ta’ entitajiet eżentati,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 1(4)(c) tar-Regolament (KE) Nru 648/2012, jiżdiedu l-punti segwenti:
            
            
               "(iii)
                     l-Awstralja; 
            
            
                (iv)il-Kanada;
            
            
                (v)Hong Kong;
            
            
                (vi)il-Messiku;
            
            
                (vii)Singapore;
            
            
                (viii)l-Iżvizzera."
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 2.3.2017
            
            
               
                     Għall-Kummissjoni
               
            
         
         
            
               
                     Il-President
                     Jean-Claude JUNCKER
               
               
            
         
         
            
                  
                     (1)
                  ĠU L 201, 27.7.2012, p. 1.